2.1 ปัจจัยความเสี่ยง

ปัจจัยความเสี่ยงที่มีผลกระทบต่ออุตสาหกรรม

จากวิกฤติซับไพรม์ในประเทศสหรัฐอเมริกาทำให้กำลังการบริโภคของสหรัฐฯลดลงซึ่งส่งผลโดยตรงต่ออุตสาหกรรมเครื่องประดับอัญมณีของไทยที่พึ่งพาการส่งออกไปยังตลาดสหรัฐฯเป็นหลัก
ประกอบกับราคาวัตถุดิบในการผลิตเครื่องประดับอัญมณีทั้งทองคำ เนื้อเงิน และอัญมณี
มีการปรับราคาขึ้นอย่างต่อเนื่องทำให้เกิดการชะลอการซื้อของผู้บริโภค
มิหนำซ้ำอุตสาหกรรมเครื่องประดับทองของไทยยังถูกตัดสิทธิพิเศษทางภาษีศุลกากรฯ (GSP)
จากสหรัฐฯ อีกทั้งมีการแข่งขันด้านราคาสินค้าก็เพิ่มสูงขึ้นจากประเทศจีนและอินเดีย
นอกจากนี้เงินบาทต่อดอลลาร์สหรัฐฯก็ยังปรับตัวแข็งค่าขึ้นอย่างต่อเนื่อง

จากปัจจัยเสี่ยงดังกล่าว
บริษัทฯจึงดำเนินนโยบายกระจายฐานการผลิตทั่วภูมิภาคเอเชียซึ่งประกอบด้วย 7 โรงงานใน 4
ประเทศ เพื่อใช้ประโยชน์จากจุดแข็งที่มีอยู่ในแต่ละประเทศอย่างมีประสิทธิภาพและประสิทธิผล
รวมทั้งบริษัทฯได้พัฒนาเทคนิคการผลิตที่สามารถลดสัดส่วนของวัตถุดิบในโครงสร้างต้นทุนสินค้าอย่างมีนัยสำคัญทำให้ต้นทุนสินค้ามีเสถียรภาพในระดับที่น่าพอใจ
อีกทั้งบริษัทฯมีการบริหารความเสี่ยงทางการตลาดโดยกระจายการขายผ่านบริษัทจัดจำหน่ายของตนเอง
และกระจายการขายกว่า 40 ประเทศ
และบริษัทฯก็ยังมุ่งสู่การพัฒนาแบรนด์ของตนเองให้เป็นที่ยอมรับในระดับสากล

ปัจจัยความเสี่ยงที่มีผลกระทบต่อการดำเนินงานของบริษัท

1. ปัจจัยความเสี่ยงด้านการขายและผลิต

จากสภาพตลาดสินค้าเครื่องประดับอัญมณีที่มีการแข่งขันเพิ่มสูงขึ้น
และความนิยมแบบสินค้ามีการเปลี่ยนแปลงอย่างรวดเร็ว จึงส่งผลให้ลูกค้าต้องการแบบที่หลากหลาย
ส่งมอบสินค้าอย่างรวดเร็ว และมีคุณภาพสินค้าที่ดีเยี่ยมในระดับราคาที่เหมาะสม

บริษัทฯมีศูนย์ออกแบบและพัฒนาผลิตภัณฑ์ของตนเองเพื่อตอบสนองความต้องการแบบที่หลากหลายของลูกค้าได้เป็นอย่างดี
อีกทั้งมีการพัฒนาเทคนิคการผลิตทำให้สามารถลดระยะเวลาในการผลิตส่งมอบสินค้าให้ลูกค้าได้ทันเวลา
รวมทั้งการมีฐานการผลิตที่หลากหลายซึ่งประกอบด้วยแรงงานฝีมือที่มีทักษะและประสบการณ์มายาวนานทำให้สามารถผลิตสินค้าที่มีคุณภาพอยู่ในระดับราคาที่แข่งขันได้

2. ปัจจัยความเสี่ยงด้านทรัพยากรบุคคล

บุคคลที่มีประสบการณ์ ความเชี่ยวชาญเฉพาะด้าน
และมีความสามารถในการคิดค้นพัฒนานวัตกรรมใหม่ ๆ
ในอุตสาหกรรมเครื่องประดับอัญมณีมีอยู่อย่างค่อนข้างจำกัด

บริษัทฯ มีกระบวนการสรรหาที่มีประสิทธิภาพเพื่อคัดเลือกบุคคลที่มีความรู้ความสามารถ
และสามารถปรับตัวเข้าองค์กรได้ และมีการพัฒนาให้ความรู้ในเชิงทักษะสำหรับปฏิบัติงาน
ควบคู่กับการใช้ศักยภาพของบุคคลากรให้เกิดประโยชน์สูงสุดตามขอบเขตหน้าที่และความรับผิดชอบ
ตลอดจนมีการรักษาพนักงานด้วยการสร้างสภาพแวดล้อมที่เอื้อประโยชน์ต่อการทำงาน
มีสวัสดิการที่เหมาะสม มีระบบผลตอบแทนที่จูงใจเป็นธรรมตามผลงาน

3. ปัจจัยความเสี่ยงด้านการเงิน

3.1 จากการนำเข้าวัตถุดิบ (ประมาณ 43% ของวัตถุดิบทั้งหมด) เพื่อใช้ในการผลิตสินค้า
และการขายที่ให้เครดิตกับลูกค้าในต่างประเทศ
อาจเป็นผลให้มีกำไรหรือขาดทุนจากอัตราแลกเปลี่ยนได้

บริษัทฯ ได้ตระหนักถึงความเสี่ยงจากอัตราแลกเปลี่ยนดังกล่าว
จึงได้ทำการป้องกันความเสี่ยงโดยการใช้สัญญาซื้อขายเงินล่วงหน้า (Forward Contract)
และสัญญาขายสิทธิที่จะขายเงินตราต่างประเทศ (Put Option)
รวมทั้งการใช้วิธีทำธุรกรรมในสกุลเงินเดียวกัน (Natural Hedge)

3.2
ความเสี่ยงด้านการให้สินเชื่ออันเกี่ยวเนื่องจากความล่าช้าในการรับชำระหนี้ทั้งจากลูกหนี้การค้าทั่วไปและลูกหนี้การค้ากิจการที่เกี่ยวข้องกัน

บริษัทฯให้สินเชื่อแก่ลูกค้าเดิม และลูกค้ารายใหม่โดยมีการพิจารณาจากผลประกอบการ
ฐานะทางการเงิน สถาพคล่อง และการตรวจสอบเครดิตของลูกค้าอย่างละเอียด
อีกทั้งบริษัทฯมีกระบวนการติดตามหนี้อย่างใกล้ชิด
และการทบทวนวงเงินที่ให้กับลูกค้าอยู่อย่างสม่ำเสมอ

4. ปัจจัยความเสี่ยงด้านข้อมูลเทคโนโลยีสารสนเทศ

จากความก้าวหน้าทางด้านเทคโนโลยีสารสนเทศ และการติดต่อกับคู่ค้าผ่านระบบอินเตอร์เน็ท
เป็นผลให้เครือข่ายสารสนเทศของบริษัทฯอาจประสบกับการเข้าถึงข้อมูลของบุคคลภายนอกที่ไม่ได้สิทธิให้เข้าสู่ระบบสารสนเทศของบริษัทฯ
ซึ่งอาจก่อให้เกิดความเสียหายต่อฐานข้อมูลที่ใช้ในการดำเนินงานของบริษัทฯ

บริษัทฯได้ดำเนินการติดตั้งอุปกรณ์เพื่อป้องกันการเข้าสู่ระบบจากผู้ที่มิได้รับอนุญาต
และมีการกำหนดนโยบายในการเข้าสู่ระบบเครือข่ายสารสนเทศอย่างมีประสิทธิภาพ
อีกทั้งมีระบบการสำรองข้อมูลที่ทันสมัยด้วย